**Мабі́льная прагра́ма**, таксама **мабі́льная апліка́цыя** (англ.: mobile application, mobile app) — камп’ютарная праграма або праграмнае забеспячэнне, прызначанае для працы на мабільнай прыладзе, такой як тэлефон, планшэт ці гадзіннік. Мабільныя праграмы часта адрозніваюцца ад праграм для стацыянарных камп’ютараў і вэб-праграм, якія працуюць у мабільных вэб-браўзерах, а не непасрэдна на мабільнай прыладзе.

Спачатку мабільныя праграмы прызначаліся для праверкі электроннай пошты, работы з календаром і базай даных кантактаў, але высокі попыт на мабільныя праграмы прывёў да іх хуткага распаўсюджвання ў іншых галінах, такіх як мабільныя гульні, праца з GPS-навігацыяй, сувязь цераз мэсэнджэры, прагляд відэа і інш. Мабільныя праграмы звычайна спампоўваюць з крам мабільных праграм, якія ёсць разнавіднасцю платформ лічбавага распаўсюджвання.

Мабільныя праграмы дзеляцца на тры тыпы: родныя праграмы, гібрыдныя і вэб-праграмы. Родныя праграмы распрацаваны наўпрост для мабільнай аперацыйнай сістэмы, як правіла iOS або Android. Вэб-праграмы напісаны на HTML5 або CSS і звычайна запускаюцца праз браўзер. Гібрыдныя праграмы ствараюцца з выкарыстаннем вэб-тэхналогій, такіх як JavaScript, CSS і HTML5, і функцыянуюць як вэб-праграмы, замаскіраваныя ва ўласным кантэйнеры.

Беларускае паняцце
------------------

У беларускай мове варыянт «мабільная праграма» (або проста «праграма») прыняты ў акадэмічнай і прафесійнай перакладчыцкай супольнасці. Але, нягледзячы на гэта, пад уплывам суседніх моў (напрыклад рускай, дзе ўжываецца тэрмін «*приложение*», узятае з бухгалтарскай тэрміналогіі) ва ўжытку ў беларускай мове з’явіліся і іншыя кароткія формы, як «*дадатак*», «*прыкладанне*», «*аплікацыя*», «*дастасаванне*» і іншыя. Такія формы не зафіксаваны слоўнікамі ў значэннях блізкіх да арыгінальнага англійскага, і не адлюстроўваюць поўны сэнс тэрмінаангл.: application software — праграмнага забеспячэння, створанага менавіта для карыстальніка, а не для фонавых сэрвісаў і функцыянавання камп’ютара.

Тым часам, з пункту гледжання акадэмічнага тэрміназнаўства і беларускай літаратурнай мовы паняцце «*application software*» трэба перакладаць як «*прыкладное праграмнае забеспячэнне* *(ПЗ)*» або як «*прыкладная праграма*». Кароткую форму паняцця «*application*» можна перакладаць як «*прыкладная праграма*» або проста «*праграма*».

Зноскі
------

1. ↑  The Microsoft Terminology Collection **(нявызн.)**.  microsoft.com.
2. ↑  Беларуская аплікацыя для сэлфі Fabby атрымала інвестыцый на суму $2 млн **(нявызн.)**.  nashaniva.com (15 студзеня 2017).
3. ↑  Рацыя. Мабільныя аплікацыі **(нявызн.)**.  racyja.com.
4. ↑  Беларусы ствараюць мабільную аплікацыю MOVA — можна дапамагчы **(нявызн.)**.  novychas.online (18 студзеня 2020).
5. ↑  Mobile Application Development **(нявызн.)**.  Amazon Web Services, Inc..
6. ↑  У некаторых беларускіх перакладах праграм і сайтаў таксама сустракаецца варыянты **дадатак**, **аплікацыя** і **дастасаванне**. Паслугач не знойдзены, або Складанасці беларускамоўнай камп’ютарнай тэрміналогіі
7. ↑  Як айцішнік перакладае Psiphon, Ubuntu і гульні (вам захочацца перайсцi на беларускiя інтэрфейсы!) dev.by (Праверана 12 кастрычніка 2022)
8. ↑  *Свістунова, М. І.* Некаторыя праблемы сучаснай беларускамоўнай ІТ-тэрміналогіі (бел.) // *2018. Беларускае слова: тэрмін і вобраз*. — Мінск: БДУ, 2018. Архівавана з першакрыніцы 13 кастрычніка 2022.
9. ↑  *Г. Арашонкава, А. Булыка, У. Люшцік, А. Падлужны.* Тэорыя і практыка беларускай тэрміналогіі (бел.). — Мінск: Беларуская навука, 1999. — ISBN 985-08-0317-7.

Спасылкі
--------

|  |  |
| --- | --- |
| commons: | Мабільная праграма на Вікісховішчы |

|  |  |
| --- | --- |
| ⚙️   Слоўнікі і энцыклапедыі | Вялікая кітайская |
| Нарматыўны кантроль | GND: 7705206-7 · NKC: ph602134 |